CELEX: 32016R1165
Language: et
Date: 2016-07-18 00:00:00
Title: Nõukogu määrus (EL) 2016/1165, 18. juuli 2016, millega muudetakse määrust (EÜ) nr 1183/2005, millega kehtestatakse Kongo Demokraatliku Vabariigi suhtes kehtestatud relvaembargot rikkuvate isikute vastu suunatud teatud eripiirangud

19.7.2016   
            
            
               ET
            
            
               Euroopa Liidu Teataja
            
            
               L 193/15
            
         NÕUKOGU MÄÄRUS (EL) 2016/1165,
   18. juuli 2016,
   millega muudetakse määrust (EÜ) nr 1183/2005, millega kehtestatakse Kongo Demokraatliku Vabariigi suhtes kehtestatud relvaembargot rikkuvate isikute vastu suunatud teatud eripiirangud
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artiklit 215,
   võttes arvesse nõukogu 20. detsembri 2010. aasta otsust 2010/788/ÜVJP, mis käsitleb Kongo Demokraatliku Vabariigi vastu suunatud piiravaid meetmeid ja millega tunnistatakse kehtetuks ühine seisukoht 2008/369/ÜVJP (1),
   võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühist ettepanekut
   ning arvestades järgmist:
   
               (1)
            
            
               Nõukogu määrusega (EÜ) nr 1183/2005 (2) jõustatakse nõukogu otsus 2010/788/ÜVJP ning sellega nähakse ette teatavad meetmed isikute vastu, kes rikuvad Kongo Demokraatliku Vabariigi suhtes kehtestatud relvaembargot, sealhulgas nende isikute varade külmutamine.
            
         
               (2)
            
            
               ÜRO Julgeolekunõukogu 21. juuni 2016. aasta resolutsiooniga 2293 (2016) muudeti selliste isikute ja üksuste kindlaksmääramise kriteeriume, kelle suhtes kohaldatakse ÜRO Julgeolekunõukogu resolutsiooni 1807 (2008) punktides 9 ja 11 sätestatud piiravaid meetmeid, ja pikendati relvaembargot käsitlevaid sätteid. Nõukogu otsustas oma otsuses (ÜVJP) 2016/1173 (3) kriteeriume vastavalt laiendada.
            
         
               (3)
            
            
               Vaja on liidu tasandi õigusakti, eelkõige tagamaks, et kõikide liikmesriikide majandustegevuses osalejad kohaldaksid seda meedet ühetaoliselt.
            
         
               (4)
            
            
               Määrust (EÜ) nr 1183/2005 tuleks seetõttu vastavalt muuta,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EÜ) nr 1183/2005 muudetakse järgmiselt.
   
               1)
            
            
               Artikli 1b lõikesse 1 lisatakse järgmine punkt:
               
                           „d)
                        
                        
                           sanktsioonide komitee poolt eelnevalt heakskiidetud tehnilise abi, rahastamise või finantsabi või vahendusteenuste osutamiseks või pakkumiseks seoses muu relvade ja sellega seotud materjalide müügi ja tarnimisega;“.
                        
                     
         
               2)
            
            
               Artikli 2a lõiget 1 muudetakse järgmiselt:
               
                           a)
                        
                        
                           punkt e asendatakse järgmisega:
                           
                                       „e)
                                    
                                    
                                       sellise tegevuse kavandamine, juhtimine või toimepanemine Kongo DVs, mis kujutab endast inimõiguste rikkumist või millega kas rikutakse või kuritarvitatakse rahvusvahelist humanitaarõigust, sealhulgas selline tegevus, mis hõlmab tsiviilisikute vastu suunatud rünnakuid, sealhulgas tapmine ja sandistamine, vägistamine ja muu seksuaalne vägivald, inimrööv, sunniviisiliselt ümberasustamine ning koolide ja haiglate vastased rünnakud;“;
                                    
                                 
                     
                           b)
                        
                        
                           punkt g asendatakse järgmisega:
                           
                                       „g)
                                    
                                    
                                       toetavad isikuid või üksusi, sealhulgas relvastatud rühmitusi või kuritegelikke võrgustikke, kes loodusressursside, sealhulgas kulla või looduslike liikide ja nende saaduste, ebaseadusliku kasutamise või nendega ebaseadusliku kauplemise kaudu osalevad Kongo DVs destabiliseerivas tegevuses;“.
                                    
                                 
                     
         Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 18. juuli 2016
      
         
            Nõukogu nimel
         
         
            eesistuja
         
         F. MOGHERINI
      
   
   
      (1)  ELT L 336, 21.12.2010, lk 30.
   
      (2)  Nõukogu 18. juuli 2005. aasta määrus (EÜ) nr 1183/2005, millega kehtestatakse Kongo Demokraatliku Vabariigi suhtes kehtestatud relvaembargot rikkuvate isikute vastu suunatud teatud eripiirangud (ELT L 193, 23.7.2005, lk 1).
   
      (3)  Nõukogu 18. juuli 2016. aasta otsus (ÜVJP) 2016/1173, millega muudetakse otsust 2010/788/ÜVJP, mis käsitleb Kongo Demokraatliku Vabariigi vastu suunatud piiravaid meetmeid (vt käesoleva Euroopa Liidu Teataja lk 108).